
RAPORT

asupra propunerii legislative pentru linistea românilor şi a României
În conformitate cu prevederile art. 95 din Regulamentul Camerei Deputaţilor, republicat, Comisia juridică, de disciplină şi imunităţi împreună cu Comisia pentru drepturile omului, culte şi problemele minorităţilor naţionale au fost sesizate spre dezbatere, în fond, cu propunerea legislativă pentru linistea românilor şi a României, trimisă cu adresa nr. P.l.x- 26, din 11 februarie 2008, înregistrată sub nr. 31/61 din 12.02.2008, respectiv, nr. 25/64 din 12.02. 2008.
Potrivit prevederilor art. 75 din Constituţia României, republicată, şi ale art. 92  alin (8) pct.2. din Regulamentul Camerei Deputaţilor, republicat, Camera Deputaţilor este prima Cameră sesizată. 

          Comisia pentru învăţământ, ştiinţă, tineret şi sport, prin avizul nr. 29/41 din 13 februarie 2008, a avizat negativ iniţiativa legislativă.

         Consiliul Legislativ a avizat negativ propunerea legislativă, conform avizului nr. 1650/ 30.11.2007.

         Guvernul, în punctul său de vedere, transmis cu adesa nr. 129/16.01.2008, a precizat că nu susţine adoptarea acestei propuneri legislative.

          Obiectul de reglementare al propunerii legislative îl constituie adoptarea prin lege a unui set de reglementări în scopul evitării unor conflicte grave în ţară, “dar mai ales pentru a respecta Constituţia României şi pentru a se înlătura privilegiile acordate etnicilor maghiari conduşi de UDMR şi Ungaria”. Printre soluţiile legislative propuse se numară următoarele: - interzicerea partidelor politice pe criterii etnice;
 - interdicţia ca UDMR să facă parte din Guvern şi să ocupe funcţii de demnitate publică;
 - interzicerea separatismului şcolar pe criterii etnice;
 - interzicerea emisiunilor în limba maghiară la studiourile publice de radio şi televiziune;
 - verificarea legalităţii restituirilor de imobile aparţinând etnicilor maghiari.


În conformitate cu prevederile art. 61 şi 63 din Regulamentul Camerei Deputaţilor, republicat, membrii celor două Comisii  au examinat propunerea legislativă în şedinţa din 19 februarie 2008.


La lucrările comisiilor a participat, în calitate de invitat, doamna Nicoleta Bosoc, director în Ministerul Justiţiei.
La lucrări au fost prezenţi 16 deputaţi din totalul de 28 membri ai Comisiei juridice, de disciplină şi imunităţi şi 14 deputaţi, din totalul de 16 membri ai Comisiei pentru drepturile omului, culte şi problemele minorităţilor naţionale.
Pe parcursul dezbaterii, membrii Comisiei au constatat că propunerea legislativă consacră unele discriminări între cetăţenii României, încălcând prevederile art. 16, art. 31 alin (5) şi art. 32 alin (3) din Constituţia României, republicată, încalcând, de asemenea, unele prevederi din legislaţia comunitară, între care Directiva 2000/43/CE adoptată de Consiliul Uniunii Europene la data de 29 iunie 2000 referitoare la punerea în aplicare a principiului egalităţii de tratament între persoane, fără deosebire de rasă sau origine etnică, în vederea punerii în aplicare în cadrul statelor membre a principiului egalităţii de tratament. 
Având în vedere cele constatate, membrii celor două Comisii au hotărât, cu majoritate de voturi, (1 vot împotrivă) respingerea propunerii legislative pentru linistea românilor şi a României.

 
În raport de obiectul şi conţinutul său, propunerea legislativă face parte din categoria legilor organice. 

